***« Sambu na nki beno ke sosa na kati ya bafwa yina kele unkwa luzingu » (Lc 24, 5 )***

**Bampangi batondama**

1. Bubu, dibundu na beto ya ntoto mvimba ikele kuta nkinsi ya nene ya lufutumuku ya Mfumu na beto Yezu-Kristu. Ye, mpila beto ke zaba yo, tuka bilumbu ya ngonda kumi na nsambwadi ya ngonda ya kumi ya mvula me luta(le 17 Octobre 2021), beto me kotaka na ba mvula tatu ya synode ya ba pisekopo. Disongindila nde Pake ya mvula yayi ikele ya ntete ya ba mvula tatu ya synode ya ba pisekopo. Yo yina, mono ke zola nde beto kusungimina nkinsi yayi ya Pake na kuyindula ba ngogo yayi tatu ya synode : kimvuka, kukipesa ye kutindama (communion, participation et mission). Na pwelele, mono ke zola nde beto kubakisa nde nkinsi ya Pake ikele nkinsi ya kimvuka (to ya bumosi), ya kukipesa ye ya kutindama. Inki mutindu Pake ikele nkinsi ya kimvuka, ya kukipesa ti ya kutindama ? Mvutu ikele kubasika na ba minkanda ya santu ya nsungi yayi ya nene ya dibundu ke pesa na beto :
2. **Pake bonso nkinsi ya kimvuka** : kana beto kulanda mbote masonama ya santu ye mingi-mingi kibeni bitini ya nsangu ya mbote ya beto ke tangaka ye ta tanga diaka na nsungi yayi ya lufutumuku, beto ta mona nde nsangu ya lufutumuku na yandi na bafwa na mene-mene ya Pake, Yezu ke songa yo na muntu mosi ve kansi mbala mingi na bantu zole to na kimvuka ya bantu : na Mateo, ikele na Maria ya Magdala ti Maria yina ya nkaka (**Mt 28,1**) ; na Marko, ikele na Maria ya Magdala ti na Maria mama ya Yakobo ti Salomé( **Mc 16,1**); ye na Luka ikele na bankento (**Lc 24,1**). Kaka na mene-mene ve ya Pake, kansi mbala mingi, kwa Yezu ke monika sambu na kusonga nde ya kieleka yandi me futumuka, yandi ke kudisonga mpi na bantu zole to ya kuluta zole : na balongoki ya Emmaüs (**Lc 24,13-35** ), na banlogoki kumi na mosi (**Lc 24, 36-49**), na banlongoki nsabwadi pene-pene ya dizanga ya Tibériade (**Jn 21, 1-14**),etc.
3. Disongindila nde nsangu ya lufutumuku ikele nsangu ya muntu mosi ve ; yo ikele nsangu ya bantu yonso sambu yo ke nsangu ya lugulusu.Yo yina mpi na kutambula yo ya kieleka, bantu fwete zinga na kimvuka. Dilongi yayi ya mvukana ke zola zabisa beto nde beto lenda ve kuta nkinsi ya lufutumuku beto mosi, ya kukabana ti ba mpangi na beto. Tata to mama lenda kutuba ve nde yandi ke ta nkinsi ya lufutumuku kana yandi ke wakana ve ti nkento to yakala na yandi, ti bana, ti ba mpangi ya kisalu ; bana lenda tuba ve nde bo ke ta nkinsi ya lufutumuku kana bo ke wakana ve bo na bo to ti bibuti na bo, ba mpangi na bo, ba nduku na bo ; nganga-Nzambi to ma sœur lenda kutuba ve nde yandi ke ta nkinsi ya lufutumuku kana yandi ke zinga ya kukabana ti ba mpangi na yandi ya nkaka ; sambu kiese ya lufutumuku ikele kiese ya beto fwete kaba. Kana beto ke ta nkinsi yayi ya lufutumuku ya kukabana ti ba mpangi na beto, beto lenda kina, beto lenda tula milolo ya kiese, kansi beto me futumuka ve kumosi ti Kristu, beto kele diaka na kati ya maziami. Kufutumuka ti Kristu ikele kuzinga na kimvuka.
4. **Kukipesa ti kutindama**: Bampangi bakristu, kana beto kulanda mbote mikanda ya santu ya dibundu ke pesaka beto na nsungi yayi ya Pake, mingi kibeni na mposo yayi ya ntete, beto ta bakisa nde konso mbala ya Yezu ke kudisonga na balongoki na yandi, na nima bo yonso ke kwenda kumwanga nsangu yina ya lufutumuku na yandi : mbala nkaka ke yandi mosi ke tinda bo, ye mbala ya nkaka mpi ke bo ke mona kiese yina ye bo ke kuka ve na kubumba yo sambu na bo mosi, bo ke kwenda kutwadila yo ba mpangi ya nkaka. Disongindila nde konso muntu ke kukipesa ya mvimba na kumwanga nsangu yayi sambu yo zabana kibeni (chacun participe énergiquement à la mission d’annonce de la bonne nouvelle de la résurrection). Ata muntu mosi ve me wa nsangu yina ye me bikala buna ya kuvanda (On ne peut pas être indifférent face à cette nouvelle).
5. Yo yina, beto mpi ya ya ke kwikila ye ya ke wa bubu kiese ya lufutumuku ya Kristu, beto fwete kukipesa sambu na kumwanga yo na bisika ya beto ke zinga. Beto fwete kukipesa na kulonga nsangu yayi sambu nde kumosi ti Kristu beto kubasika ya kieleka na bamaziami na beto ya mutindu na mutindu. Bantu ya kuyikamaka na kumona beto na maziami (kimuyibi, kunwana, kutonga, kufina…), kwa bo ke sosa beto kuna, bo mona beto diaka ve : kana nge vandaka muyibi ; kwa bantu ke tula milolo nde bo me kanga muyibi ye bo ke mona nde fwete vanda kaka nge, bo kuta nge ve kuna, bo mona nge na nzo-nzambi nge ke samba ; kana nge vandaka jeune ya base, kwa bo ke tuba nde bo me tula bantu na boloko sambu bo va nwanaka ti bambele ye ya bantu yonso ke zaba nde nge fwete vanda kaka na kati, bo kuta nge ke sala kisalu ya maboko ya ata kudisa nge na nzo na nge; kana nge vandaka tata, mama, mwana ya me zabanaka na quartier bonso muntu ya ke fingaka, ke nwanaka nkatu nsoni ; kwa bo ke wa bantu ke fingana na ngolo ye bo ke mona nde fwete vanda kaka nge, ya bantu ke sosa nge kuna, bo kuta nge na kati ya bisambu ya CEVB to na nzo ti bana na nge ke solula na pima yonso. Nkinsi yayi ya Pake fwete sadisa konso muntu na kubika mpamba maziami na yandi ya masumu, ya bisala-sala sambu nde na yina ke tadila yandi bantu yonso kutuba nde « sambu na nki beno ke sosa na kati ya bafwa yina ke zinga» **Na Nzambi na beto kiese** !
6. Ye na nkinsi yayi ya Pake, mono ke zola nde beto yonso na kimvuka, beto kubasika ntete-ntete na ba maziami yayi :

* **Ya ntete** : maziami ya kidiba : Mpila minkanda ya santu ke longa beto, Yezu vandaka kuzabisa mbala mingi balongoki na yandi nde yandi ata kufwa kansi na nima ya bilumbu tatu yandi ata futumuka. Kansi beto ke zaba inki mutindu ba longoki imene kuvila mambu yina ya Yezu kusongaka bo, bo ke wa diaka boma ye bo ke yituka na kumona nde maziami kele ya mpamba. Beto mpi mbala mingi kele kidiba na luzingu na beto ya moyo. Dibundu imene kupesa beto nsungi yayi ya nene ya Carême, yo imene kulonga beto ndinga ya Nzambi sambu nde beto kubalula ba ntima na beto na nzila ya kisakramento ya mfunguna. Kansi Carême me luta nkatu mbala-nkaka beto kusala mfunguna ; ye Yezu me futumuka, beto me bikala kaka na masumu na beto. Tala nki mutindu beto ke bikala na kidiba. Ye kidiba yayi na mambu ya moyo mpi ke landa na luzingu na beto ya ntoto yayi : Bana ya nzo-nkanda, na kisika ya kutanga ye kulanda mbote ye konso kilumbu malongi, ke kwenda kutambula bisaka-saka ; ye ntangu examen ata kuma bo ke susumuka ye ke sosa kuyiba ba mvutu nkatu kubakisa ; ye mbasi kwa bo ata kuma ba minganga, ba ingénieurs ; bo ke kuka kusala ata kima mosi ve. Bibuti mpi ke zinga na kidiba : bo ke longa bana na bo diaka ve, ke landa bo mpi ve na kuzaba nki bo fwete sala ye nki bo fwete sala ve ; kansi kana mbasi bo beba ye bana ya bantu ya nkaka kubonga, bo ke yituka ye bayina me bonga kukuma bandoki, bo ti bibuti na bo. Beto basika na kidiba ba mpangi.
* **Ya zole** : maziami ya kukonda kuwa mpangi ata yandi ke monana bonso yandi ke na mfunu ve na ntwala na nge : Mpila beto ke zaba yo, bantu ya ntete ya me zwa nsangu ya lufutumuku ya Yezu ikele ba nkento. Kansi, na kutala yina ya kuvandaka ba nkento na ntangu yina, bantu imene kwikila ntete-ve na ndinga na bo. Bo me mona yo bonso  « bituba-tuba ya bankento ». Kansi yo kuvandaka mambu ya masonga. Bampangi bakristu, mbala mingi mpi na luzingu na beto, ikele ti bantu ya nkaka ya beto ke monaka nde bo lenda songa beto ve ata kima mosi ya mfunu : mbala nkaka muntu ya kisalu, nkento na nge, mwana na nge, leke na nge, mukristu na nge, ye mpi mbala-nkaka muntu ya kilawu. Beto keba sambu bantu yayi ya beto ke mona mbala-nkaka bonso bantu ya mpamba lenda sadisa beto ye lenda mpi kupesa beto nsangu mosi ya lenda gulusa beto. Beto kubasika na maziami yayi ya kukonda kuwa ba mpangi.
* **Ya tatu** : maziami ya kukonda Kukipesa ti kumwanga nsangu ya mbote : kwa balongoki imene kuwa nsangu ya lufutumuku, bo imene kuwa kiese ye bo imene kukipesa na kumwanga yo. Awa na diocèse na beto mpila beto ke zaba yo, mvula yayi ikele mvula mpi ya kiese ; mvula ya beto ikele kuta ba mvula nkama ya kumwangana ya nsangu ya Kristu na diocèse na beto tuka Ipamu. Yo ikele ya kieleka nsangu ya kiese. Yo yina, mono ke lomba na beno bakristu na mono yonso na kukipesa na kulonga nsangu yayi ya kiese na bisika yonso ya beno kele. Ye beno kukipesa mpi na kusamba sambu na bisalu ya diocèse. Bankaka imene kubulaka ve ntulu na kusimbisa diocèse na bo ; beno kubikisa maziami yina ya kukonda kukaba, ya kukonda kupesa na mpila nde ya bantu ta kwisa kusosa beno na kisika ya bantu ke kabaka ve, bo kuta nge ve, bo mona nge na kimvuka ya bantu ke kabaka.

1. Bika nde Nzambi ya me futumuna Yezu na lufwa kupesa beto ba dienga yonso ya beto ke na yo mfunu : dienga ya bumosi, ya kukipesa, ya kumwanga nsangu na yandi ye ya kubasika na ba maziami na beto ya mpila na mpila Ye yandi mosi Nzambi kusampula beno + **na zina ya tata ti ya mwana ti ya Mpeve-Santu. Amen**

Donné à Idiofa, le dix-septième jour du mois d’Avril de l’année 2022,

+ José MOKO EKANGA

Evêque d’Idiofa.